钦定古今图书集成/明伦汇编/氏族典/第018卷 > 《同姓名辨》明·王圻
## 钦定古今图书集成/明伦汇编/氏族典/第018卷 > 《同姓名辨》明·王圻

《路史》曰：耳目之所接，有不得而尽。世知孔子之谥文
宣王，而不知齐之竟陵王子良与隋之长孙雅亦曰
文宣王。汉两龚遂俱为郡太守，两京房俱明易灾异，
然则千岁之久，万里之远，其不约而同者，讵可既耶？
昔尝闻有唐尧虞舜矣，及摭《梁史》，则又有所谓虞舜
者，官太常丞，尝荐明堂之议，而汉更有唐尧为临武
长尧舜，而可名哉？予述《路史》，既白祝融氏、共工氏、帝
魁氏、青阳氏、高阳氏、浑敦氏与夏后启、商汤有巢氏、
豕韦氏之不同，而怅或人之无识也。夫经史之间，氏
名同者众矣，如刘弘、王褒俱有十一，张良有九，而张
敞、王吉皆有八。然则记录之下，可胜感哉！且士丐，士
鞅之父也，而乃相鞅；寿梦，句吴之君也，而乃臣越。书
裁四代，亦既载两伯夷，而《论语》一书，乃有两南宫，适
世莫察尔。夫公孙龙为孔门高弟，而颜回为晋代羌
帅，时异事殊，正得不满。有如王羲之之仕苻健，张华
之佐慕容德，韩信降敌，曾参杀人，亦既并时，得不为
投杼耶？昔萧绎、陆善终俱著《同姓名录》，然特不能包
刺，即以后世固不胜穷，而在古犹不少，请诵其涉史
篇者，著《左方》。按古有庸成氏，而黄帝之臣亦曰庸成。
伏羲曰苍牙，而天之雷吏亦曰苍牙。羲臣曰巫咸，而
未乂商家；帝臣曰朱宣，而为唐剌濮。以至离娄事黄
帝，则论彼商臣；张若事黄帝，则指夫秦士；赵隐仕商
国而亟举魏贤；冯夷友费昌而竟谈河伯，睹叔均而
思稷子。〈山海经商均曰叔均〉见《习朋》而疑“齐臣。”〈黄帝臣曰习朋〉赞“《风后》
为《轩师》。”〈禹时亦有风后〉疑“伍胥为楚族。”〈黄帝臣有伍胥〉谓赤松为“炎帝诸侯。”〈王初平亦号赤松〉而以季连为“《柳惠》等伍。”〈陆终之子曰季连又
季克子亦名〉仲衍为孟戏之弟。〈纣兄亦曰仲衍〉而孔甲为“孔子之
孙。”〈黄帝史官曰孔甲而孔子八世孙鲋亦名〉皆有错于见闻者也。复若帝
喾之臣，有穷之君俱曰羿，而俱以射名；少昊之子，鲁
国之士皆曰“般”，而皆因巧著。凡此族者，悉皆能纪。且
以虞仲之孙实曰虞仲，蔡昭侯申实蔡文侯申曾孙
之子也。是叵训者，汉赵王曰“如意”矣，而广宗又名之；
唐义成曰“琮矣”，而奉天又名之；郁林曰“恪矣”，而建王
又名之。此何为耶？三代之臣，悉遵谱系，下世乃有即
姓而袭先代之名者，乌知其非祖耶？以晋王氏一《谱》
而有两浑。〈一昶子一戎父〉《两恺》。〈一字茂仁一字君夫〉两绥。〈一愉子一戎子〉两乂。
〈一绪父一衍父〉《两澄》。〈一济弟一衍弟〉两《处仲》。〈一敦字一湛字〉《两安》期焉。〈一湛子一
含子〉岂惟他族慕用而无识哉。嗟夫！有人焉，自姓“孔”而
字仲尼，则固不可为仲尼矣。然则君子又奚必袭迹
以贻识者之讥哉。〈篇中不满包刺等字疑误〉